Республикалык «Манас» жаштар ордосу жана улуу баян коомдук фонду

Республикалык «Манас» жаштар ордосу жана улуу баян коомдук фонду – социалдык-маданий борбор. Жаштар ордосу 2002-жылы Туризм, спорт жана жаштар саясаты боюнча мамлекеттик комитетинде жаштар саясаты бөлүмүнүн жетекчиси К. Шадыхановдун демилгеси менен түзүлгөн. 2011-жылы Кыргыз Республикасынын Жаштар, эмгек жана иш менен камсыз кылуу министрлигинин структурасына киргизилген. Ордо республикадагы мектептер менен тыгыз иш жүргүзүп, окуучулардын ой чабытын, интеллектисин өнүктүрүп, элдик акыл-кенчти өздөштүрүшүп, «Манас» эпосун таанып-билүүсүн өбөлгөлөөчү «Акыл таймаш» радио оюнун жана «Манас таануу» телерадио оюнун уюштурууну демилгелеп, КТРКнын «Балдар FM» радиосунун жана «Келечек» студиясынын берүүлөрүн түз эфирде өткөрүүгө колдоо көрсөтүп келет. Чыгармачыл жаштарды колдоо үчүн «Жаш калем», «Дил баян», «Манасты» элге жайылтуу багытында Ш. Азизовдун «Манас», Ш. Рысмендеевдин «Манас», У. Мамбеталиевдин «Манастын төрөлүшү жана балалык чагы», А. Жуманалиевдин «Манастын балалык чагы жана алгачкы эрдиги», С. Касмамбетовдун «Эр Кошой», «Билерик», Т. Бакчиевдин «Алмамбеттин ашы», «Манас таануу», «Манасчылар», Б. Алагушовдун «Карамолдо Орозов», 3. Сыдыкованын «Көкөтөйдүн ашы», «Чоң казат» ж. б. китептерди жарыкка чыгарган. 2009-жылы «Студент KG» гезитин негиздеген. Ордонун жетекчиси Б. Романовдун демилгеси менен «Улуу баян» коомдук фонду манасчыларды колдоо үчүн атайын уюшулган (2010). Эки уюм биригип, 2010-жылы «Эл манасчысы» коомдук наамын (таза күмүштөн жасалган төш белги берилет), «Залкар манасчы» коомдук сыйлыгын (төш белгиси алтындан жасалат) негиздеген. Алгачкы наам жана сыйлык манасчылар С. Касмамбетов менен У. Мамбеталиевге ыйгарылган. «Улуу баян» коомдук фонду 2011-жылы 7 манасчыга автомашина тапшырган, 2013-жылы июль-сентябрь айларында үч айлык манас айтуу күндөрүн уюштурган, жаш курактарына карата өмүр бою бериле турган манасчылык стипендия чегерген. «Манасты» элге жайылтуу боюнча китептерди, «Манас таануу» интеллектуалдык телеоюнун, манасчылык иш сапарларды каржылайт жана манасчылардын башын бириктирип, көркөм өнөр жаатында роль ойноп келет. 2007-жылдан ордону Б. Романов жетектейт. 
Категория: Адабият
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9